Min jafda f'Alla ma jibża' minn xejn Għall-mexxej tal-kor. Fuq "La teqridx". Miktam. Ta' David meta ħarab minn quddiem Sawl u nħeba fl-għar. Ħenn għalija, o Alla, ħenn għalija, għax fik jiena nsib il-kenn tiegħi; għad-dell ta' ġwenħajk nistkenn, sakemm jgħaddi l-hemm minn fuqi. Insejjaħ lil Alla l-Għoli, lil Alla, li jieħu ħsiebi. Jibgħat mis-sema u jsalvani; jitfa' l-għajb fuq min jgħaffiġni; jibgħat Alla t-tjieba u l-fedeltà tiegħu. Ninsab mimdud qalb l-iljuni, li jaħtfu lill-bnedmin; snienhom lanez u vleġeġ, u lsienhom sejf misnun. Ogħla 'l fuq mis-smewwiet, o Alla! Uri l-glorja tiegħek fuq l-art kollha! Xibka ħejjewli fil-mogħdija; għal ftit ma waqajtx fiha. Ħofra ħaffruli quddiemi, iżda huma waqgħu fiha. Sħiħa qalbi, o Alla, sħiħa qalbi; ħa ngħanni u ninseġ għanja: "Qum, ruħ tiegħi, qum, arpa u ċetra! Ħa nqajjem sbieħ il-jum !" Infaħħrek, Sidi, fost il-popli, ngħannilek fost il-ġnus; għax m'ogħla s-smewwiet it-tjieba tiegħek, sas-sħab il-fedeltà tiegħek. Ogħla 'l fuq mis-smewwiet, o Alla! Uri l-glorja tiegħek fuq l-art kollha!